**AS "Lido"** ir Latvijas sabiedriskās ēdināšanas uzņēmums. Tā kapirāldaļas pieder Igaunijas uzņēmumam *OÜ Treeland* (75 %, īpašnieks *Apollo Group*) un SIA "K.E.Projekti" (25 %, īpašnieks Gunārs Ķirsons).

"Lido" uzņēmuma grupā ir 12 restorāni un 4 veikali Latvijā (Rīgā un Ādažos), 4 restorāni Igaunijā (Tallinā), gaļas un kulinārijas ražotne, alus darītava un konditoreja Rīgā. Lielākais restorāns ir Rīgā, Krasta ielā 76, un tajā vienlaikus var uzņemt aptuveni 1000 cilvēku, tajā ir arī slidotava un atrakciju parks. Tā ir viena no lielākajām guļbūvēm Eiropā.

Vēsture
-------

Uzņēmumu 1987. gadā dibināja Gunārs Ķirsons. 1988. gadā Rīgā, Lāčplēša ielā 53 tika atvērts pirmais restorāns-bārs LIDO, kas darbojās 8 gadus. 
1989. gadā tika izveidots kokapstrādes cehs, kur izgatavoja LIDO restorānu un bistro interjera detaļas.
1991. gadā Vecrīgā, Tirgoņu ielā 6 tika atvērts Baltais LIDO, kas darbojās piecus gadus.
1991. gada 9. septembrī uzņēmums tika reģistrēts kā sabiedrība ar ierobežotu atbildību "Lido".
1992. gadā Ģertrūdes ielā 54 tika atklāts "Pirmais bistro" ar iespēju ieturēt maltīti ātri un no vienreizējas lietošanas traukiem. 

1999. gadā Rīgā, Krasta ielā 76 tika atklāts LIDO Atpūtas centrs.
2003. gadā Atpūtas centrs tika papildināts ar atrakciju parku un slidotavu,
2005. gadā uzņēmuma apgrozījums sasniedza 18,3 miljonus latu.

2012. gada 13. decembrī uzņēmumu pārreģistrēja par akciju sabiedrību. 

2020. gada 11. jūnijā tika paziņots, ka Luksemburgā reģistrētais alkoholisko dzērienu ražošanas un tirdzniecības uzņēmums *Amber Beverage Group Holding* apsver iespēju iegādāties sabiedriskās ēdināšanas uzņēmuma AS "Lido" 49 % akciju. 16. jūlijā Konkurences padome atļāva *Amber Beverage Group Holding S.à r.l.* iegūt kopīgu izšķirošo ietekmi pār AS *LIDO*.
2021. gada 2. jūnijā tika paziņots, ka par AS "Lido" 51 % akciju turētāju kļuvis Igaunijas Igaunijas uzņēmējam Ivaram Vendelinam piederošā *OÜ Mirrow Institute* meitas uzņēmums *OÜ Treeland*.
12. jūlijā tika paziņots, ka "Lido" 51 % akciju (*OÜ Treeland*) iegādāsies Igaunijas izklaides pakalpojumu un ēdināšanas grupa *Apollo Group*, kuras mazākuma īpašnieks arī ir Vendelins. Augustā Igaunijas Konkurences padome atļāva šo darījumu, Latvijas Konkurences padome to atļāva oktobrī.
2023. gada oktobrī *Apollo Group* meitas uzņēmums *OÜ Treeland* palielināja līdzdalību "Lido" kapitālā līdz 75 %.

2024. gada 25. janvārī "Lido" paziņoja, ka divos tirdzniecības centros ieviesis robotus trauku savākšanā, lai atvieglotu darbinieku ikdienu. Šādas līdzīgas tehnoloģijas plānots ieviest visā restorānu tīklā.

Attēlu galerija
---------------

* LIDO Atpūtas centrs, Krasta iela 76, Rīga LIDO Atpūtas centrs, Krasta iela 76, Rīga
* LIDO Vērmanītis, Elizabetes iela 65, Rīga LIDO Vērmanītis, Elizabetes iela 65, Rīga

Atsauces
--------

1. 1 2  «Īsi par LIDO vēsturi». Lido.lv. Arhivēts no oriģināla, laiks: 2013. gada 21. decembrī. Skatīts: 2013. gada 5. februārī.
2. 1 2  Lido klientu apkalpošanā iesaista robotus Db.lv, 25.01.2024
3. 1 2  *Latvijas enciklopēdija*. 4. sējums. Rīga : Valērija Belokoņa izdevniecība. 2007. 113. lpp. ISBN 978-9984-9482-4-9.
4. ↑  «Amber Beverage Group apsver iespēju iegādāties 49% Lido akciju». *www.diena.lv*. Skatīts: 2020-06-16.
5. ↑  Igaunijas uzņēmums ieguvis 51% 'Lido' akciju DELFI, 02.06.2021
6. ↑  Apollo Group iegādāsies 51% Lido akciju LETA--BNS, 12.07.2021
7. ↑  «Apollo Group palielinās līdzdalību Lido kapitālā līdz 75%». *www.db.lv*. Skatīts: 2023-10-26.

Ārējās saites
-------------

* Lido vietne